Die **Stade de Gerland** is die hoofsportmiddelpunt van die Franse stad Lyon. Die stadion wat in die Gerlandkwartier geleë is het tussen 1950 en 2015 as tuisveld van Olympique Lyonnais gebruik. Die stadion is vir sommige van die wedstryde van die Europese Sokkerkampioenskap 1984, FIFA Sokker-Wêreldbekertoernooi in 1998, FIFA Sokker-Konfederasiebeker in 2003 en Rugbywêreldbeker 2007 gebruik.

Lugbeeld van die Stade de Gerland
Wedstryd tussen Australië en Japan tydens die Rugbywêreldbeker 2007
Bouwerk aan die stadium, ontwerp deur die Lyonse inwoner Tony Garnier, het in 1913 'n aanvang geneem. Konstruksie is egter kort daarna deur die uitbraak van die Eerste Wêreldoorlog onderbreek. Na die einde van die oorlog is konstruksie in 1919 met die hulp van 'n groot aantal Duitse krygsgevangenes hervat. Die stadium was teen 1920 ten volle funksioneel.

Oorspronklik het die stadion geen onderdaksitplekke gehad nie en aansienlike herbouings is mettertyd aangebring. In 1960 moes die fietsrybaan wat om die sokkerveld geloop het opgeoffer word om die sitplekkapasiteit na meer as 50 000 te vermeerder. In 1984 het die aantal toeskouers 51 680 vir sekere Europese Sokkerkampioenskapwedstryde gehaal.

Vedere renovasies was nodig vir die FIFA Sokker-Wêreldbekertoernooi in 1998 aangesien FIFA teen daardie tyd daarop aangedring het dat alle stadiums wat vir internasionale wedstryde, insluitend Wêreldbekerwedstryde, sitplekke vir alle toeskouers moes hê. Die noord- en suidpawiljoene is geheel en al gesloop en die atletiekbaan wat oorgebly het na die fietsrybaan verwyder is moes ook afgestaan word. Die nuwe inkarnasie van Gerland het 'n maksimumkapsiteit van 43 051 bereik.

Die stadium bestaan tans uit twee hoofpawiljoene: 'n noord- en suidpawiljoen. Daar is ook twee kantpawiljoene: Die *tribune Jean Jaurès* en die *tribune Jean Bouin*.

Tussen 1950 en 2015 was die stadion die tuiste van Olympique Lyonnais wat 'n nuwe veld nodig gehad het toe dit afgeskei het van *Lyon Olympique* sportklub wat by die Stade des Iris gespeel het.

In 1967 is die stadion as 'n historiese monument verklaar met veral die boogingange wat as bewaringswaardig beskou word.

Die rekordbywoning vir 'n *Ligue 1* wedstryd is 48 552 vir 'n wedstryd tussen Olympique Lyonnais en AS Saint-Étienne in 1982.

Tydens die FIFA Sokker-Wêreldbekertoernooi in 1998 het die stadion vyf groepwedstryde aangebied.

Tydens die FIFA Sokker-Konfederasiebeker in 2003 het 'n tragedie hom op die stadion afgespeel tydens die halfeindstryd tussen Kameroen en Colombia toe die Kameroense middeveldspeler Marc-Vivien Foé op die veld ineengestort het en kort daarna in die hospitaal gesterf het.

In 1972 is die Rugby League Wêreldbekereindstryd by die stadion gehou.

Olympique Lyonnais het in 2015 sy tuisveld na die nuwe stadion Parc Olympique Lyonnais geskuif.

Wedstryde
---------

### Europese Sokkerkampioenskap 1984

*Hoofartikel: Europese Sokkerkampioenskap 1984*.

| Datum | Tyd | Span 1 | Telling | Span 2 | Rondte | Toeskouers |
| --- | --- | --- | --- | --- | --- | --- |
| 16 Junie 1984 | 20:30 | Vlag van Denemarke Denemarke | 5–0 | Vlag van Joego-Slawië Joego-Slawië | Groep A | 24 736 |
| 24 Junie 1984 | 20:00 | Vlag van Spanje Spanje | 1–1 (5–4 straf.) | Vlag van Denemarke Denemarke | Halfeindstryd | 47 843 |

### FIFA Sokker-Wêreldbekertoernooi in 1998

*Hoofartikel: FIFA Sokker-Wêreldbekertoernooi in 1998*.

| Datum | Tyd | Span 1 | Telling | Span 2 | Rondte | Toeskouers |
| --- | --- | --- | --- | --- | --- | --- |
| 13 Junie 1998 | 17:30 | Vlag van Suid-Korea Suid-Korea | 1–3 | Vlag van Meksiko Meksiko | Groep E | 39 100 |
| 15 Junie 1998 | 17:30 | Vlag van Roemenië Roemenië | 1–0 | Vlag van Colombia Colombia | Groep G | 37 572 |
| 21 Junie 1998 | 21:00 | Vlag van Verenigde State van Amerika Verenigde State | 1–2 | Vlag van Iran Iran | Groep F | 39 100 |
| 24 Junie 1998 | 16:00 | Vlag van Frankryk Frankryk | 2–1 | Vlag van Denemarke Denemarke | Groep C | 39 100 |
| 26 Junie 1998 | 16:00 | Vlag van Japan Japan | 1–2 | Vlag van Jamaika Jamaika | Groep H | 39 100 |
| 4 Julie 1998 | 21:00 | Vlag van Duitsland Duitsland | 0–3 | Vlag van Kroasië Kroasië | Kwarteindstryd | 39 100 |

### FIFA Sokker-Konfederasiebeker in 2003

*Hoofartikel: FIFA Sokker-Konfederasiebeker in 2003*.

| Datum | Tyd | Span 1 | Telling | Span 2 | Rondte | Toeskouers |
| --- | --- | --- | --- | --- | --- | --- |
| 18 Junie 2003 | 21:00 | Vlag van Frankryk Frankryk | 1–0 | Vlag van Colombia Colombia | Groep A | 38 541 |
| 20 Junie 2003 | 19:00 | Vlag van Colombia Colombia | 3–1 | Vlag van Nieu-Seeland Nieu-Seeland | Groep A | 22 811 |
| 21 Junie 2003 | 21:00 | Vlag van Brasilië Brasilië | 1–0 | Vlag van Verenigde State van Amerika Verenigde State | Groep B | 20 306 |
| 23 Junie 2003 | 21:00 | Vlag van Verenigde State van Amerika Verenigde State | 0–0 | Vlag van Kameroen Kameroen | Groep B | 19 206 |
| 26 Junie 2003 | 18:00 | Vlag van Kameroen Kameroen | 1–0 | Vlag van Colombia Colombia | Halfeindrondte | 12 352 |

### Rugbywêreldbeker 2007

*Hoofartikel: Rugbywêreldbeker 2007*.

| Datum | Tyd | Span 1 | Telling | Span 2 | Rondte | Toeskouers |
| --- | --- | --- | --- | --- | --- | --- |
| 8 September 2007 | 15:45 | Vlag van Australië Australië | 91–3 | Vlag van Japan Japan | Groep B | 40 043 |
| 11 September 2007 | 20:00 | Vlag van Argentinië Argentinië | 33–3 | Vlag van Georgië Georgië | Groep D | 40 240 |
| 15 September 2007 | 13:00 | Vlag van Nieu-Seeland Nieu-Seeland | 108–13 | Vlag van Portugal Portugal | Groep C | 40 729 |